18/11/2009 | Administración LocalMunicipal
A Laracha
Aprobación definitiva Regulamento municipal de venda ambulante e produtos do campo

Publicación aprobación definitiva Regulamento Municipal de Venda Ambulante e productos do campo do Concello da Laracha O Pleno desta Corporación, en sesión extraordinaria celebrada o día 12 de decembro de 2008, aprobou inicialmente o Regulamento Municipal da Venda Ambulante e Productos do Campo no Concello da Laracha. O expediente permaneceu exposto ao público polo prazo de trinta días en cumprimento do disposto no artigo 49 b) da Lei 7/85 de 2 de abril, reguladora das Bases do Réxime Local. O anuncio correspondente foi publicado no Boletín Oficial da Provincia da Coruña número 10, de data 14 de xaneiro de 2008, e no taboleiro de edictos deste Concello. Presentadas alegacións, o Pleno da Corporación en sesión extraordinaria de 5 de novembro de dous mil nove acordou: PRIMEIRO.- Estimar ou desestimar total ou parcialmente as alegacións cos números rexistro de entrada que se dirán e polos motivos que se sinalan en cada caso: - Monica Amparo Camer Meriel (nº rexistro 932 do 18 de febreiro de 2009); Elvia Cecilia Pellerin Nafie (nº rexistro 933 do 18 de febreiro); Cheickna Omrani Niessen (nº rexistro 934 do 18 de febreiro de 2009); Nashira Agraso Cvasciuc (nº rexistro 935 do 18 de febreiro de 2009); Wenhua Behrendt Catlin (nº rexistro 936 do 18 de febreiro de 2009); Maria Fuencisla Derrick Mensi e Silva Antunez Benaji (nº rexistro 937 do 18 de febreiro de 2009); Antonio Modesto Lamoneda Atares (nº rexistro 938 do 18 de febreiro de 2009): Todos eles manifestan vir exercendo entre de 10 e 24 anos a venta ambulante na Feira de Paiosaco e que agora forman parte dunha cooperativa polo que o artigo 7.4 da Ordenanza que limita ás persoas xurídicas a un máximo de cinco autorizacións, impediría a algúns deles exercer a venda coa nova Ordenanza polo que solicitan que se aumente o número máximo de autorizacións para as cooperativas. ESTIMAR as alegacións xa que non existe impedimento legal para que as cooperativas teñan maior número de autorizacións, de xeito que para englobar aos vendedores que formulan as alegacións estimadas o artigo 7.4 do Regulamento terá a seguinte redacción: “4. A autorización da dereito a un só posto de venda e só poderá outorgarse unha autorización por cada IAE, agás as persoas xurídicas que poderán obter ata un máximo de dez autorizacións, debendo designar á persoa que desenvolverá a venda en cada posto e xustificando a relación laboral ou societaria que lle habilite”. -Asociación Profesional de Comercio Ambulante e Prazas de Abastos de Galicia (ACAPAG) (nº rexistro 939 de 19 de febreiro de 2009): a) No artigo 3: eliminar o apartado b) do art.3.2 porque esta modalidade de venda ambulante está xa cuberta no art.3.2 c). DESESTIMAR: A distinción das modalidades de venda ambulante do art.3.2 apartados b) e c) do Regulamento é a mesma que fai o artigo 2.3 apartados c) e d) do Decreto 194/2001, de 26 de xullo, de ordenación da venda ambulante de Galicia, de xeito que son dúas modalidades de venda ambulante diferentes. b) No artigo 8.1 e): engadir despois de metros cadrados e metros lineais “(dependendo de cómo se contabilice na Ordenanza Fiscal)”. ESTIMAR. c) No artigo 8.5: eliminar o apartado a). ESTIMAR parcialmente xa que cómpre eliminar a redacción actual do apartado a) pero, para evitar contradiccións co resto do articulado, substituíarase pola seguinte: “As persoas sinaladas no art.12 A)” d) No artigo 11: eliminar os apartados 1. b) e 3. DESESTIMAR: É necesario ter autorizacións diarias ou eventuais para autorizar as modalidades de venda ambulante do art.3.2 b), c) e d). e) No artigo 21.1 “Feira de Paiosaco e de Caión”: eliminar “a excepción daqueles que por coincidiren con actos ou actividades de grande afluencia de persoas, o Concello estime a conveniencia de que non se celebre a Feira. Neste caso a comunicación aos vendedores ambulantes farase cun mínimo de sete días de antelación”. ESTIMAR parcialmente xa que cómpre eliminar a excepción trancrita pero, para evitar contradiccións co resto do articulado, substituíarase pola seguinte: “coas excepcións sinaladas no art.14”. f) No artigo 21.2: engadir no último párrafo “e cumprir coa normativa deste Regulamento”. ESTIMAR parcialmente xa que cómpre facer a precisión pero para evitar contradiccións co resto do articulado en lugar do engadido proposto engadirase o seguinte: “debendo en todo caso cumprir cos requisitos sinalados no artículo 4 do Regulamento para ter a consideración de suxeito da venda”. SEGUNDO.- Correxir o erro material advertido no art.2 de xeito que onde di: “Lei 26/1984, de 19 de xullo, xeral para a defensa de consumidores e usuarios”, debe dicir “Texto Refundido da Lei xeral de defensa de consumidores e usuarios aprobado por Real Decreto Lexislativo 1/2007, do 16 de novembro”. TERCEIRO.- Aprobar definitivamente o Regulamento Municipal de venda ambulante e productos do campo do Concello da Laracha coas modificacións sinaladas nos apartados primeiro e segundo do presente acordo. CUARTO.- O acordo de aprobación definitiva e o texto do Regulamento Municipal de venda ambulante e productos do campo publicarase no B. O. P., sen que o Regulamento entre en vigor ata que se leve a cabo a publicación e teña transcorrido o prazo sinalado no art.65 da Lei 7/1985, de 2 de abril, Reguladora das Bases do Réxime Local. QUINTO.- Contra esta Regulamento poderá interpoñerse recurso contencioso administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, contados a partir do día seguinte ao da publicación do texto no Boletín Oficial da Provincia. De conformidade co artigo 49 da Lei 7/1985, procédese a publicación do texto de dita ordenanza seguindo o disposto no artigo 70 da Lei de Bases de Réxime Local: O presente Regulamento ten por obxecto a regulación da venda ambulante no concello da Laracha nas modalidades que se regulan nel así como a venda de productos do campo e o seu réxime sancionador, de acordo coas competencias atribuídas aos concellos na Lei 7/1985, de 2 de abril, reguladora das bases de réxime local; no art.53 da Lei 7/1996, de 15 de xaneiro, de ordenación do comercio minorista; nos arts.24 a 27 da Lei 10/1988, de 20 de xullo, reguladora do comercio interior de Galicia; o Real Decreto 1010/1985, de 5 de xuño, de regulación do exercicio de determinadas modalidades de venda fora dun establecemento comercial permanente e o Decreto 194/2001, de 16 de xullo, de ordenación da venda ambulante. Será de aplicación a esta materia, ademais do contido neste Regulamento, a seguinte normativa: - Lei 7/1996, de 15 de xaneiro, de ordenación do comercio minorista - Texto Refundido da Lei xeral de defensa de consumidores e usuarios aprobado por Real Decreto Lexislativo 1/2007, do 16 de novembro - Lei 10/1988, de 20 de xullo, reguladora do comercio interior de Galicia - Real Decreto 1010/1985, de 5 de xuño, polo que se regula o exercicio de determinadas modalidades de venda fora dun establecemento comercial permanente - Decreto 194/2001, de 26 de xullo, de ordenación da venda ambulante da Xunta de Galicia (DOG núm.161, de 21 de agosto), modificado polo Decreto 171/2002, de 25 de abril (DOG núm.96, de 21 de maio) - Demais normativa que sexa de aplicación, especialmente as normas sectoriais reguladoras da venda e comercialización de cada producto en concreto, en especial os regulamentos sanitarios aplicables á producción e comercialización de cada producto en concreto.1. Considérase venda ambulante, para os efectos da presente norma, aquela realizada por comerciantes fóra dun establecemento comercial permanente, de xeito habitual, ocasional, periódica ou continuada, nos perímetros ou lugares debidamente autorizados, en instalacións desmontables ou transportables, incluíndo os camións-tenda.2. As modalidades de venda ambulante permitidas no Concello da Laracha serán as seguintes: a) A venda ambulante en mercados periódicos: aquela autorizada nos mercados situados en poboación, en lugares e espacios determinados, cunha periodicidade habitual establecida. Dentro deste apartado están encadradas entre outras, as realizadas en feiras e mercados. b) A venda ambulante en postos instalados na vía pública: aquela autorizada para un número de postos, situacións e períodos determinados e que será autorizada con carácter excepcional. c) A venda ambulante en mercados ocasionais: que é aquela autorizada de maneira non periódica, que teñan lugar con motivo de festas ou acontecementos populares, previamente autorizados pola Alcaldía ou órgano no que delegue. d) A venda ambulante en camión ou vehiculo-tenda de productos perecedoiros con carácter itinerante nos lugares e cos itinerarios, no seu caso, que autorice o Concello.3.- Segundo o art.2.4 do Decreto 194/2001, do 5 de marzo, non terán a consideración de venda ambulante: a) Actividades comerciais reguladas pola Lei 1/1996, do 5 de marzo, de actividades feirais de Galicia e as súas normas de desenvolvemento. b) Venda directa de productos agrícolas de tempada exercida polos propios agricultores no seu termo municipal ou nos termos limítrofes, limitada á súa propia producción. Aínda que non ten consideración de venda ambulante tamén é obxecto de regulación no presente Regulamento. Tampouco teñen a consideración de venda ambulante a venda a distancia nin a venda automática mediante máquinas preparadas para o efecto. A venda ambulante vai poder exercela toda persoa física ou xurídica legalmente constituída e adicada profesionalmente á actividade do comercio polo miúdo e que reúna os requisitos establecidos no presente Regulamento e demais normativa que fose de aplicación. A venda de productos agrícolas de tempada van podela exercer as persoas físicas, aínda no caso de que non se adiquen profesionalmente á actividade de comercio polo miúdo, sempre que reúnan os demais requisitos que para este tipo de venda se establecen neste Regulamento. Para o exercicio da venda ambulante as persoas deberán cumprir os seguintes requisitos: 1. Ser persoa física ou persoa xurídica que se atope legalmente constituída para exercer a actividade de venda ambulante.2. No caso dos estranxeiros non comunitarios deberán estar en posesión dos permisos de residencia e de traballo e, se procede dun país comunitario, haberá de ter a tarxeta de residencia.3. Estar inscritos no Rexistro de Comerciantes Ambulantes de Galicia, creado polo Decreto 194/2001, do 26 de xullo, de Ordenación da Venda Ambulante, e dispor do correspondente documento acreditativo.4. Estar dada de alta no epígrafe do IAE, modalidade de venda ambulante e no réxime correspondente da Seguridade Social.5. Estar ao día no pagamento das súas obrigas tributarias e coa Seguridade Social.6. Ter contratada e ao día unha póliza de seguro de responsabilidade civil que cubra os riscos que puidesen derivarse do exercicio da actividade.7. Cumprir todos os requisitos que establezan as regulamentacións específicas aplicables aos productos autorizados que teñan á venda.8. No caso de venda de artigos alimenticios, estar en posesión do carné sanitario de manipulador de alimentos actualizado.9. Estar en posesión da autorización municipal correspondente para este tipo de venda.10. Os vendedores ambulantes deberán cumprir no exercicio da súa actividade mercantil, a obriga de coñecer e cumprir a normativa xeral de ordenación do comercio, disciplina de mercado e protección do consumidor e cumprir as condicións e requisitos esixidos pola normativa reguladora dos productos que sexan obxecto da venda.11. As instalacións e maquinaria que se empreguen para os postos de venda terán que ser desmontables e reunirán en todos os casos, as debidas condicións de seguridade, salubridade, limpeza e decorosa presentación, podéndose ordenar a retirada das instalacións ou maquinaria que non reúnan as devanditas características. Para o exercicio da venda ambulante en camión ou vehículo-tenda que inclúa mercadorias perecedoiras, deberá cumprir os seguintes requisitos en relación co vehículo: a) Certificado ATP en vigor. b) Documentación do vehículo con indicación da clasificación e ITV en vigor. c) Acta de inspección sanitaria.1º. Conceder a autorización para o exercicio da venda ambulante, de acordo co establecido neste Regulamento. O seu outorgamento estará sometido á comprobación previa polo Concello do cumprimento polo peticionario dos requisitos legais en vigor para o exercicio do comercio así como do establecido pola regulación do producto para o que se autoriza a venda.2º. Revogar ou anular a autorización concedida cando desaparezan as circunstancias que motivaron a súa concesión e segundo o disposto no art.13 deste Regulamento 3º. Fixar na correspondente ordenanza fiscal as taxas para o exercicio da actividade no dominio público municipal.4º. Establecer a ubicación, datas e horarios de celebración das feiras e mercados do Concello, a súa modificación e supresión.5º. Determinar os artigos dos que se autoriza a venda nos mercados que se celebren no termo municipal, de conformidade coa normativa específica que regule a comercialización de cada grupo de productos e as prohibicións específicas contidas na Lei 10/1988, do 20 de xullo, de Comercio Interior de Galicia.6º. Establecer as condicións necesarias para o desenvolvemento do tránsito normal de vehículos e peóns, indicando as vías de circulación e os espazos de aparcamento, carga e descarga.7º. Establecer as condicións de vixilancia e control no desenvolvemento da feira ou mercado 8º. Impoñer as sancións correspondentes ás conductas constitutivas de infracción, de acordo co establecido no Capítulo VI do presente Regulamento.1. O exercicio da actividade regulada neste Regulamento está suxeita ao previo outorgamento de autorización polo órgano municipal competente e de acordo co procedemento previsto neste Regulamento e segundo establecen os arts.74 e seguintes do Regulamento de Bens das Entidades Locais, aprobado po Real Decreto 1372/1986, de 13 de xuño; art.26 da Lei 10/1998, de 20 de xullo, reguladora do comercio interior de Galicia e o art.3 do Real Decreto 1010/1985, de 5 de xuño, de regulación do exercicio de determinadas modalidades de venda fora dun establecemento comercial permanente.2. As autorizacións concedidas poden ser revogadas de acordo co disposto neste Regulamento, sen que isto dea dereito aos seus titulares a indemnización ou compensación ningunha.3. A autorización é persoal e intransferible, sen prexuízo do sinalado no artigo 12, e habilitará ao exercicio da venda ambulante ao seu titular e tamén: ao seu cónxuxe ou parella de feito ou persoa con relación análoga de afectividade, aos ascendentes e descendentes directos maiores de 16 anos ata o 2º grao de consanguinidade ou afinidade e as persoas vinculadas mediante contrato laboral e ata un máximo de dous autorizados, debendo en todo caso ter informado ao Concello da Laracha.4. A autorización da dereito a un só posto de venda e só poderá outorgarse unha autorización por cada IAE, agás as persoas xurídicas que poderán obter ata un máximo de dez autorizacións, debendo designar á persoa que desenvolverá a venda en cada posto e xustificando a relación laboral ou societaria que lle habilite.8.1.- A autorización para o exercicio da actividade deberá ser solicitada polo interesado ou representante debidamente autorizado, en impreso formalizado no que se fará constar: a) Nome e apelidos, enderezo para os efectos de notificacións, número de identificación fiscal (NIF) e no caso de estranxeiros, o núm. do NIE. Iguais datos faranse constar cando a solicitude se formule por representante autorizado. b) Feira ou mercado no que se pretende exercer a actividade de venda e o emprazamento solicitado. c) Mercadorías ou artigos que pretende sexan obxecto da venda. d) Tempo polo que se solicita a autorización. e) Dimensións, expresadas en m2 e m. Lineais (dependendo de cómo se contabilice na Ordenanza Fiscal), do espacio de ocupación que pretende, indicando, para estes efectos, se a venda se pretende realizar en posto desmontable ou dende vehículo ou furgón.8.2.- O impreso da solicitude acompañarase da seguinte documentación e dos orixinais correspondentes para o seu cotexo: a) Fotocopia do NIF do solicitante e, no caso de que o solicitante sexa estranxeiro deberá acompañar fotocopia do pasaporte, do permiso de residencia e de traballo ou da tarxeta de residencia en vigor, segundo se trate de estranxeiros e países non comunitarios ou comunitarios, respectivamente, ou a documentación esixida en cada momento pola lexislación de estranxeiría b) Copia do alta na Seguridade Social e xustificante do último pago realizado das cotas correspondentes c) Copia do documento acreditativo de estar dado de alta no Rexistro Autonómico de Vendedores Ambulantes d) Se a autorización afecta á venda de productos alimentarios, deberá achegar fotocopia do carné de manipulador de alimentos en vigor. e) Declaración de estar ó corrente das obrigas tributarias e coa Seguridade Social ou xustificante que acredite o aprazamento do pagamento. f) Alta no epígrafe do IAE na modalidade de venda ambulante. g) Documentación acreditativa da constitución legal e a inscrición no Rexistro Mercantil para o suposto de que se trate de persoa xurídica. h) Copia cotexada do recibo que acredite a vixencia do seguro de responsabilidade civil que garanta a cobertura de calquera clase de risco que a maquinaria, instalacións ou productos, poidan orixinar. i) No caso de venda mediante camión ou vehículo-tenda, certificado ATP en vigor, copia do permiso de circulación do vehículo, tarxeta de Inspección Técnica de Vehículos (ITV), último recibo de pago do seguro obrigatorio de vehículos de motor e acta de inspección sanitaria.8.3.- En caso de que a solicitude ou documentación presentada non sexa correcta, concederase un prazo de dez días para a súa subsanación, de acordo co que establece o art.71 da Lei 30/1992, de 26 de novembro, de réxime xurídico das Administracións Públicas e do procedemento administrativo común.8.4.- O órgano competente para a concesión ou denegación da autorización é o Alcalde, previa comprobación do cumprimento dos requisitos esixibles.8.5.- No caso de que o número de autorizacións estea limitado, establécense a seguinte orde de prioridades: a) As persoas sinaladas no art.12 A) b) Por rigorosa orde de solicitude, para os restantes peticionarios. Unha vez recibida a notificación da concesión provisional da autorización, os solicitantes, deberán presentar, no prazo de 15 días hábiles, a seguinte documentación acompañados dos orixinais para o seu cotexo: 1. Dúas fotografías actuais do solicitante tamaño carné. 2. Xustificante do pago das taxas municipais polo exercicio da venda no dominio público municipal.3. Declaración escrita na que se manifeste o compromiso de que a persoa que vai exercer directamente a venda ambulante será o titular da autorización, actuando exclusivamente por conta e nome propios, así como a declaración, igualmente expresa, de coñecer e cumprir as normas ás que debe axustarse a súa actividade.4. Nome da persoa ou persoas autorizadas polo titular para o exercicio da actividade e xustificante acreditativo da relación que os une ao titular: certificado de nacemento ou copia cotexada do Libro de Familia ou copias cotexadas dos contratos de traballo que acrediten a relación laboral das persoas que vaian desenvolver a actividade ademais do titular conforme ao artigo 7.3 do Regulamento ou das persoas que o farán en nome do titular cando sexa persoa xurídica segundo o artigo 7.4 do Regulamento, debendo neste último caso as persoas designadas realizar a declaración á que se refire o apartado anterior de cumprir as normas ás que debe axustarse a súa actividade. De non se presentar toda a devandita documentación no prazo concedido, non terá validez a autorización provisional previamente recoñecida. O Concello da Laracha expedirá as autorizacións en documento normalizado, no que se farán constar os datos esixidos polo artigo 14 do Decreto 194/2001: - Identificación do titular, con nome completo, número do DNI e fotografía. - Prazo de vixencia da Autorización. - Modalidade de comercio ambulante autorizado. - Dimensións e tipo de posto a instalar, e o seu emprazamento no perímetro delimitado. - Productos autorizados para a venda. - Condicións particulares ás que se suxeita a autorización da actividade, de se-lo caso - Persoas autorizadas para a venda. O documento orixinal e normalizado da Autorización deberá ser exhibido polo comerciante durante o exercicio da actividade, colocada en lugar perfectamente visible. Queda expresamente prohibido o intercambio de emprazamentos no perímetro delimitado e non se poderá ocupar o sitio doutros postos ante a falta de presenza dos seus titulares. As colocacións vacantes por baixa na autorización de venda ambulante serán asignados da seguinte forma: · Abrirase un prazo de 30 días naturais para que os titulares doutros postos do mesmo tipo (PA, PB, PC) poidan solicitar o cambio para o emprazamento vacante, que se publicitará no taboleiro de anuncios do Concello de Laracha e na propia Feira ou mercado. · De ser solicitado o sitio por mais dun titular, asignarase por orde estricta de antigüidade da autorización de venda ambulante no Concello de Laracha, en período continuo. · De non ser solicitado por titulares doutros emprazamentos, asignarase a novas altas de autorización de venda ambulante. Os emprazamentos vacantes por traslados autorizados dos seus titulares a outro lugar serán asignados na mesma forma que os emprazamentos vacantes por baixa na autorización de venda ambulante. -O concelleiro encargado da Feira ou a Policía Local da feira poderá ordenar o cambio provisional de colocación dos postos con motivo da realización de obras nas rúas e prazas onde están colocados, por motivos de seguridade ou por outras causas debidamente xustificadas de interese público.1. Atendendo a súa vixencia as autorizacións poden ser de dous tipos: a) As de carácter anual b) As de carácter diario ou eventual para ambulantes en ruta, ambulantes ocasionais e pequenos industriais ou artesáns 2. A concesión de autorizacións anuais poderán renovarse anualmente previa solicitude dos titulares que deberán presentala entre o 1 e o 31 de xaneiro de cada ano.3. Aqueles interesados en exercer a actividade ocasionalmente durante días illados, deberán presentar a súa solicitude de acordo co establecido neste Regulamento, polo menos quince días antes daquel en que se inicie a actividade. A) As autorizacións non poderán ser transmitidas por ningunha modalidade nin inter vivos nin mortis causa, agás ás persoas que figuren como habilitadas para a venda na autorización segundo o artigo 9.4. No caso de persoa vinculada mediante contrato laboral deberá ter unha antigüedade continuada de tres anos e na mesma autorización. No caso das persoas xurídicas só se permitirá a cesión á persoa designada para realizar a venda e que leve desenvolvendoa tres anos continuados. Terá preferencia quen figure en primeiro lugar na autorización como habilitado para a venda polo titular da autorización. B) No caso de enfermidade do titular ou outra causa suficientemente acreditada que lle impida o exercicio da actividade, a Administración, a petición do titular, sempre que non houbera autorizado ningunha persoa para o exercicio da venda ambulante segundo o sinalado nos artigos 7.3 e 9.4 do Regulamento, terá dereito a reserva polo prazo da enfermidade, sempre que non supere o prazo de 12 meses.1. Sen prexuízo do disposto noutros preceptos desta Regulamento, as autorizacións extínguense por: a) Transcurso do prazo polo que se outorgaron, sen solicitar a renovación. b) Falta de pago das taxas municipais correspondentes, dentro do prazo voluntario establecido ao efecto. c) Renuncia expresa e escrita do titular. d) Causas de interese público sobrevidas, incluso antes da terminación do prazo polo que se outorgou a autorización. e) Morte do titular. f) Traspaso da autorización segundo o disposto no artigo 12. g) Perda dalgún dos requisitos establecidos no seu outorgamento. h) Non asistir a tres feiras ou mercados consecutivos ou seis alternos, ao longo da vixencia da autorización, salvo causa xustificada que deberá poñer en coñecemento do Concello, quedando ao criterio do órgano que outorgou a autorización. i) Falta de pago das sancións municipais que se impuxesen. j) Cometer algunha das infraccións contidas nesta Regulamento, tipificadas como infracción grave, ou moi grave, ou reincidir na infracción.2. Salvo nos supostos de extinción polo transcurso do prazo, que operará automaticamente, os expedientes de extinción poderán iniciarse de oficio ou a instancia de parte, correspondendo a súa resolución ao Alcalde ou concelleiro ou órgano municipal en quen delegue. Todo expediente de extinción será sometido a información pública durante quince días mediante nota-anuncio que se publicará no taboleiro de edictos do Concello, e no mercado ou feira. As persoas autorizadas para o exercicio da venda ambulante, segundo o establecido nos artigos anteriores da presente Regulamento, terán dereito a exercela nos días e lugares autorizados, salvo que coa debida antelación o Concello lles comunique a súa imposibilidade por concorrer causas de interese público debidamente xustificadas. Sempre que sexa posible, o Concello habilitará outro lugar ou autorizará outras datas para que se desenvolva a actividade. A autorización municipal implica as seguintes obrigas ao seu titular: 1. Ter á vista a autorización formalizada polo Concello.2. Respectar os horarios da feira ou mercado no que estea autorizado, aínda que esgote as mercadorías.3. Ir á feira, mantendo o posto con actividade, tendo que comunicar ao Concello a ausencia temporal xustificada 4. Realizar a venda de aqueles productos para os que estea autorizado.5. Cumprimento da normativa de protección ao consumidor e da que regula cada tipo de venda, a de prezos e etiquetado.6. Conservar as facturas e albaráns de entrega da mercadoría posta á venda 7. Ser respectuoso coa clientela e cos axentes da autoridade encargados do control e vixilancia da feira ou mercado 1. Non se poderá ocupar un espazo superior ao da superficie autorizada 2. Deberán de conservarse os postos, así como a superficie ocupada en perfecto estado de limpeza 3. O espazo ocupado deberá de quedar, tras a retirada do posto, libre de lixos 4. Prohíbese o emprego de anclaxes ou elementos que danen o pavimento ou superficie sobre a que se coloquen os postos, salvo aqueles instalados ó efecto polo Concello. Este Concello por mediación do servizo de Policía Local o por quen designe a Alcaldía, vixiarán e garantirán o cumprimento polos titulares das autorizacións do que dispón esta Regulamento e demais normativa aplicable, especialmente en canto ás esixencias e condicións hixiénico-sanitarias.1. As infraccións e correspondentes sancións relatadas pola normativa referida no artigo 17 do Decreto 194/2001 e na Lei 26/1984, do 19 de xullo, xeral para a defensa dos consumidores e usuarios, tramitaranse e aplicaranse segundo os devanditos textos legais, así como nas normas que os desenvolven.2. Constitúen infraccións ao presente Regulamento as seguintes conductas, que se clasificarán en leves, graves e moi graves. - a falta de ornato ou limpeza das instalacións e da súa zona circundante, e non depositar o lixo nos lugares asinados polo concello, - instalar o posto fóra do lugar sinalado, sempre e cando non prexudique a terceiro nin altere o normal desenvolvemento da feira ou mercado, - non respectar os horarios establecidos polo Concello para cada feira ou mercado, -aumentar a superficie do posto con máis metros dos autorizados, ou non gardar a distancia establecida entre postos, - non ter á vista a Autorización Municipal de Venta Ambulante en vigor. - os incumprimentos do presente Regulamento non tipificados como falta grave ou moi grave. - a reiteración por tres veces en faltas leves no período dun ano, - non cumprir as normas de seguridade das instalacións e dos seus elementos, - non acreditar mediante factura ou autorización correspondente a procedencia da mercadoría. -o estacionamento de vehículos non autorizados dentro do recinto da feira ou mercado, fóra das horas de montaxe e desmontaxe dos postos, - a desobediencia das instruccións particulares de bo goberno transmitidas polos Axentes da Autoridade, desatender as normas de orde e indicacións da Policía Municipal. - o intercambio de colocacións dos postos entre distintos titulares. - a ocupación de sitios por ausencia dos seus titulares. - a reiteración por tres veces de faltas graves nun ano, - o exercicio da actividade por persoa diferente da titular da autorización ou persoas habilitadas, - a instalación dos postos sen autorización, - a venda de productos distintos dos autorizados ou prohibidos pola Lei, -a venda de productos en estado tal que poidan causar dano para a saúde, -non estar en posesión dalgún dos documentos necesarios para a solicitude da autorización municipal. - non estar inscrito no Rexistro de Autonómico de Vendedores Ambulantes - non estar inscrito no IAE ou non estar dado de alta no réxime correspondente da Seguridade Social ou non estar ao día no cumprimento das obrigas tributarias ou coa Seguridade Social respecto da actividade de venda ambulante. As sancións que se aplicarán, pola comisión das conductas constitutivas de infracción da presente Regulamento, serán: 1. Por faltas leves, multas de 90,00 euros.2. Por faltas graves, multas de 90,01 a 300,00 euros e poderá levar consigo a suspensión temporal da autorización para a venda ambulante de 1 a 6 meses.3. Por faltas moi graves: - multas de 300,01 a 1.500,00 euros e poderá levar consigo a suspensión ou revogación da autorización coa posibilidade de chegar a comisar a mercadoría nos casos de venda de productos non autorizados na autorización para a venda ambulante, dos prohibidos pola Lei ou dos que podan producir dano para á saúde.4. Correspóndelle ao Alcalde a imposición das sancións polas infraccións tipificadas no presente Regulamento. En todos os casos de suposta infracción establecidos nos artigos anteriores poderase, ao tempo de apreciarse a súa comisión, reter cautelarmente a autorización de venda ambulante e comisar a mercadoría nos casos de venda de productos non autorizados na autorización para a venda ambulante, dos prohibidos pola Lei ou dos que podan producir dano para á saúde, en tanto se tramita o expediente correspondente e se resolve definitivamente a sanción a aplicar. O tempo de duración da retención cautelar da autorización será reducido do que, se é o caso, se fixe na sanción e, durante a súa vixencia suporá a prohibición de exercer a actividade comercial. Para a determinación das infraccións e a imposición das sancións previstas nesta Regulamento será de aplicación o Real Decreto 1398/1993, de 4 de agosto, polo que se aproba o regulamento do procedemento para o exercicio da potestade sancionadora; a Lei 30/1992, de 26 de novembro, reguladora do Réxime Xurídico das Administracións Públicas e do Procedemento Administrativo Común, e demais normas concordantes. As feiras e mercados que se realizan no Concello da Laracha son: 1. Feira de Paiosaco e Feira de Caión 2. Outras feiras e mercados de carácter ocasional 3. A venda ambulante en camión ou vehiculo-tenda de productos perecedoiros con carácter itinerante. Celébranse no Concello da Laracha como un xeito de desenvolvemento da comunidade, de dinamizar a producción da comarca e estimular o intercambio económico, mantendo esta forma de comercio tradicional. UBICACIÓN: Actualmente a zona destinada a actividade de venda ambulante é a comprendida nas seguintes rúas: - Praza Campo da Feira para a Feira de Paiosaco. - Rúa Campo da Insua para a Feira de Caión. O Concello poderá modificar o emprazamento das Feiras por causas de forza maior, de interese xeral ou municipal, mediante acordo do sr. Alcalde do que se dará conta ao Pleno da Corporación debendo en todo caso ter unha dotación de infraestructura e equipamento que garanta o cumprimento das normas sobre sanidade, hixiene, respecto ao medio urbano onde se instale e conte con superficie pavimentada e suficientes contedores destinados á recollida de refugallos ocasionados pola actividade comercial. Os postos de venda instalaranse no espacio delimitado polo Concello, deixando libre os accesos a edificios de uso público, establecementos industriais ou comerciais, o espacio diante dos escaparates ou exposicións, e de xeito que non se dificulten tales accesos á circulación peonil. Unha vez transcorrido o horario de montaxe dos postos, queda prohibida a permanencia ou entrada de calquera vehículo no recinto do mercado, salvo días de temporal ou forza maior. Esta prohibición non afecta aos vehículos-tenda ou aqueles outros vehículos que son necesarios para a realización da venda ambulante, que en todo caso, requiriran a autorización previa do Concello. DATAS: Os días de feira serán o primeiro e o terceiro domingo de cada mes para a Feira de Paiosaco e, todos os luns a Feira de Caión, coas excepcións sinaladas no art. 14. HORARIO: a) Montaxe dos postos: deberá efectuarse entre as 8:00 e as 10:00 h. b) Actividade comercial: de 8:00 a 15:30 h. c) Carga e recollida dos postos: de 14:00 a 15:30 h. Excepcionalmente, por causa xustificada e previa autorización do Concello, poderase rematar a actividade comercial e proceder a carga e recollida do posto entre as 15:00 e as 16:00. VENDEDORES: Poderán exercer a venda ambulante todos os comerciantes que posúan a correspondente Autorización municipal, nas condicións nela recollidas. POSTOS: - 3 tipos de postos. Dimensións: PA: postos de ata 9 metros de fronte x5 metros de fondo: 45 metros cadrados. PB: postos de ata 6 metros de fronte x5 metros de fondo: 30 metros cadrados. PC: postos de ata 3 metros de fronte x5 metros de fondo: 15 metros cadrados. - A venda autorizarase en postos con estructura facilmente desmontable e transportable, cunha cobertura de lona ou toldo impermeable ou en camión ou vehículo tenda que deberán ser dunhas condicións axeitadas ás características dos productos autorizados en cada caso. - Debe ter unha tarima cunha altura mínima, a contar dende o chan, de 0,60m. - Deben ter un receptáculo con tapadeira dentro do posto para verter os residuos xerados na actividade do comercio. - Os postos que expenda artigos de peso ou medida, deberán dispoñer de cantos instrumentos sexan necesarios para pesar ou medir os productos. - Os postos teñen que estar en boas condicións de aseo e hixiene. PRODUCTOS: Os artigos autorizados para a venda nos postos desmontables son: 1. Alimentación: froita, hortalizas e verduras, patacas, queixos do país e curados, etiquetados, ovos, embutidos, carnes curadas, productos do forno e churros ou productos semellantes.2. Xeral: téxtil e calzado.3. Artesanía e bixutería en xeral.4. De tempada: árbores frutais, plantas e flores. Queda expresamente prohibida a venda de carnes e caza frescas, refrixerados e conxelados, peixes e mariscos frescos, refrixerados e conxelados, leite, queixos frescos, requeixos, nata, manteiga, iogures e outros productos lácteos frescos, pastelaría e dozaría rechea ou guarnecida, pastas alimenticias frescas e recheas, anchoas, afumados ou outras semiconservas, así como aqueloutros productos que polas súas especiais características e a xuízo da autoridade competente leven riscos sanitarios. Non obstante poderase permitir a venda dos productos anteriormente citados cando dispoñan de instalacións frigoríficas ou estean debidamente envasados. O Concello poderá non autorizar en determinados momentos a venda de productos que poidan ser prexudiciais para a saúde pública. Igualmente estará prohibida a venda daqueles productos cando a normativa específica así o estableza. A venda de productos perecedoiros adecuarase en todo momento as condicións e esixencias hixiénico -sanitarias vixentes. En caso de infraccións a tales leis ou normas, estableceranse as oportunas sancións pola administración competente. A autoridade municipal poderá comisar os que non cumprisen tales condicións, e baixo a consideración de falta moi grave abrir o oportuno expediente sancionador ao responsable da venda. Nos supostos en que sexa previsible o comiso dos productos, poderase proceder á intervención cautelar destes. Este tipo de feiras ou mercados poderaos organizar o Concello da Laracha, de xeito periódico ou esporádico, mediante acordo do sr. Alcalde que fará público do xeito que acade a maior difusión posible, como unha maneira de fomentar o turismo do Concello, ou para lograr a revitalización comercial dun sector artesanal ou de interese para a comarca. No devandito acordo fixarase: A ubicación dos devanditos mercados. Días e horario de celebración dos mesmos. Productos autorizados. Condicións específicas dos postos, se fosen esixibles. As especialidades respecto do réxime xeral de outorgamento de autorizacións, tales como vixencia da mesma, prazo de solicitude, persoas recollidas na súa vixencia, debendo en todo caso cumprir cos requisitos sinalados no artigo 4 do Regulamento para ter a consideración de suxeito da venda. A venda ambulante en camión ou vehiculo-tenda de productos perecedoiros con carácter itinerante queda autorizada nos núcleos rurais de poboación, quedando expresamente prohibida nos núcleos urbanos de Laracha, Caión e Paiosaco. A venda directa de productos agrícolas de tempada exercida polos propios agricultores no seu termo municipal ou nos termos limítrofes, limitada á súa propia producción non ten a consideración de venda ambulante segundo se sinala no artigo 3.3 b) do presente Regulamento. Non obstante, tendo reservado un espazo nas Feiras de Paiosaco e Caión para este fin, cómpre establecer as seguintes condicións para o seu exercicio: a) Ter veciñanza na concello da Laracha ou nos concellos limítrofes de Arteixo, Carballo, Cerceda ou Culleredo ou outro pertencente á comarca de Bergantiños b) Non ocupar co posto máis de 4 metros cadrados (2 metros de fronte x 2 m. de fondo) c) Deberán cumprir as condicións sinaladas para a venda de productos alimentarios sinaladas no presente Regulamento. d) En ningún caso poderán exhibirse os productos directamente enriba do chan, debendo estar en mesas para garantir unhas condicións mínimas de hixiene e sanidade, ou directamente en cestas ou paxes, situados a unha altura mínima do chan de 60 cm. e protexendo as mercadorías da choiva e do sol. No caso de requirir maior ocupación terán a consideración de venda ambulante e deberán obter autorización municipal para a venda ambulante nos espazos das Feiras reservados para a venda de productos alimentarios por persoas físicas ou xurídicas legalmente constituídas e adicadas profesionalmente á actividade do comercio polo miúdo. Disposición adicional. Quedan excluídos do ámbito desta Regulamento a regulación dos postos autorizados na vía pública de carácter fixo e estable nos que se desenvolvan actividades comerciais de xeito habitual e permanente. Disposición transitoria. Para a renovación das autorizacións existentes na actualidade á solcitude á que se refire o artigo 11.2 deberá presentarse no prazo dun mes desde a entrada en vigor do presente Regulamento. Disposición final primeira. O presente Regulamento foi aprobada polo Pleno do Concello en sesión de data 12 de decembro de 2008, e entrará en vigor unha vez publicada integramente no Boletín Oficial da Provincia e transcorrido o prazo a que se refire o artigo 70.2 en relación co 65.2 da Lei 7/1985, de 2 de abril, reguladora das bases de réxime local, permanecendo en vigor ata a súa modificación ou derrogación expresa. Disposición final segunda. Para o non previsto neste Regulamento será de aplicación o establecido na Lei 7/1985, de 2 de abril, reguladora das bases de réxime local, na Lei 7/1996, de 15 de xaneiro, de ordenación do comercio minorista, na Lei 10/1988, de 20 de xullo, reguladora do comercio interior de Galicia, no Real Decreto 1010/1985, de 5 de xuño, de regulación do exercicio de determinadas modalidades de venda fora dun establecemento comercial permanente e no Decreto 194/2001, de 16 de xullo, de ordenación da venda ambulante. Contra esta Regulamento poderá interpoñerse recurso contencioso administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, contados a partir do día seguinte ao da publicación no Boletín Oficial da Provincia. A Laracha, 6 de novembro de 2009 O alcalde José Manuel López Varela